
A korai maladaptív sémák összefüggései a pankseppi elsődleges érzelmi rendszerekkel

Háttér: Számos kutatásban vizsgálták már a koragyermekkori szülő-gyermek interakciók hatását az egyén személyiségszerveződésének és affektusregulációjának tekintetében. Jelen kutatás a pankseppi elsődleges érzelmek és a korai maladaptív sémák együttjárásának kontextusában vizsgálja azt, hogy a korai maladaptív sémákkal rendelkező egyéneknél, mely elsődleges érzelmi rendszerek emelkedett vagy csökkent aktivitása mutatkozik meg.

Cél: A kutatás tárgya általános összefüggések feltárása a pankseppi elsődleges érzelmi rendszerek és a korai maladaptív sémák között.

Módszerek: A kutatásban 112 fős lakossági mintán került sor az Affektív Idegtudományi Személyiség Skálák (ANPS) (Deák és mtsai., 2022) FÉLELEM, SZOMORÚSÁG, HARAG és GONDOSKODÁS skálái, valamint a Young Séma Kérdőív (Unoka és mtsai., 2004) öt sématartománya közötti együttjárás vizsgálatára. A korrelációs vizsgálatokat hierarchikus és K-középpontú klaszterelemzések követték az öt sématartomány, a 19 korai maladaptív séma és az Affektív Idegtudományi Személyiség Skálák konstruktumainak változóin, a korai maladaptív sémák mögött húzódó érzelmi rendszerek különböző konstellációinak feltárására. 
Eredmények: A Spearman korrelációs vizsgálatok során kapott eredmények szerint pozitív összefüggés van a FÉLELEM, SZOMORÚSÁG, HARAG rendszerek és az öt korai maladaptív sématartomány között. A klaszteranalízisek alapján három csoport különült el, amelyek között különbség mutatkozott a korai maladaptív sémák és a HARAG, SZOMORÚSÁG, FÉLELEM változók tekintetében úgy, hogy a magasabb séma pontszám az averzív rendszerek magasabb pontszámával járt együtt, a HARAG rendszer és a feljogosítottság-grandiozitás séma kivételével, ahol a „közepesen emelkedett csoport” és az emelkedett csoport között már nem mutatkozott szignifikáns különbség.

Következtetések: Az eredmények alapján a korai maladaptív sémákkal rendelkező egyének aktívabb/reaktívabb FÉLELEM, HARAG, SZOMORÚSÁG rendszerekkel rendelkeznek és gyakrabban élnek meg a három averzív rendszerhez tartozó emóciókat, valamint a kutatás rávilágított arra, hogy a feljogosítottság-grandiozitás séma hátterében a három averzív rendszer közül a HARAG rendszer aktivitása a legmeghatározóbb, míg a többi séma esetében a FÉLELEM és SZOMORÚSÁG rendszereké.

